司马光
谢兴宗惠草虫扇
吴僧画围扇，点缀成微虫。
秋毫宛皆具，独窃天地功。
细者及蛛蝥，大者缠阜螽。
枯枝拥寒蜩，黄蕊黏飞蜂。
翾然得生意，上下相追从。
徒观飞动姿，莫睹笔墨踪。
儿曹取真物，细校无不同。
恐其遂跃去，亟取藏中箱。
乃知艺无小，意精神可通。
不与误图蝇，能惑紫髯翁。
子猷状弹雀，藏宝传江东。
不知古何如，此画今为雄。
人墓木已拱，其徒颇能工。
旧法存百一，要足超凡庸。
友人幸为赐，物薄意何隆。
玩之不替手，爱重心无穷。
常如对君子，穆穆来清风。